I Nordjylland er der omtrent 340 minkfarme og cirka 400 minkavlere. Minkavlerne er lige nu utrygge ved situationen, efter der er konstateret coronavirus på to minkfarme i Vendsyssel. Det fortæller formand for Nordjyllands Pelsdyravlerforening, John Elling. - Vi er selvfølgelig utrygge ved situationen, så vi ser frem til at få screenet flere minkfarme, så vi kan få et overblik over, hvordan situationen ser ud. Vi håber lidt på, at smitten skyldes, at de de to farme nok har en relation til plejecentret i Sindal, men man kan ikke være sikker, så derfor sætter vi vores lid til den screening, siger John Elling til TV2 Nord. Endnu mere utryghed i branchen Branchen er i forvejen midt i en økonomisk nedtur. - Det her er endnu en utryghed, og det gør i hvert fald ikke humøret bedre. De fleste er utrygge for, hvad det er, og hvad det ender med. Skal en besætning slås ned, hver gang man finder coronavirus, eller skal man lægge en plan for, hvordan det skal håndteres, spørger han. John Elling er tilfreds med, at Miljø- og Fødvarestyrelsen fra mandag går i gang med at teste 120 forskellige minkfarme i Danmark, så minkavlerne kan blive klogere på, hvor udbredt problemet er. - Befolkningen kan vide sig sikker Selvom John Elling og hans kollegaer er utrygge ved situationen erhvervsmæssigt, mener han ikke, at der er grund til bekymring blandt borgere i lokalområdet. - Mink løber ikke rundt blandt befolkningen, og dyrene er lukket inde med hegn omkring. Det er kun medarbejdere på minkfarmene, der kan komme ind, og retningslinjerne for, hvordan de beskytter sig, bliver fulgt til punkt og prikke, siger han og fortsætter: - Desuden ved man ikke, om mink kan sprede virus til mennesker, og den viden man har fra Holland er, at virussen ikke er luftbåren. Anderledes fremgang for kæledyr end pelsdyr Torsdag blev 11.000 mink slået ned på en minkfarm nær Sindal. Det var hele minkavlerens besætning, man aflivede, fordi der var blevet fundet coronavirus blandt minkene. - Det valgte man at gøre ud fra et sikkerhedsprincip, men jeg mener, man bør lytte til, hvad minkavlerne siger; De oplever ingen symptomer hos dyrene, der er smittet - de virker til at have det godt. Tilsyneladende mærker de ingenting, siger John Elling. Lørdag kom det frem, at også en hund, der bor ved en minkejer ved Frederikshavn, var blevet smittet med coronavirus, og det gav anledning til undren hos formanden for Nordjyllands Pelsdyravlerforening. - Man kan da godt undre sig lidt over, at man har en strategi for kæledyr og en anden for pelsdyr. Hunden var der nogle retningslinjer for; den skulle spærres inde. Det er vores mink jo i forvejen. Men det er så nyt endnu, at der er nogle ting, som den kommende screening, skal belyse, siger John Elling.

Opsummering:
De nordjyske minkavlere er utrygge ved situationen, og ser frem til, at 120 minkfarme landet over skal screenes. Det vækker undren, at Miljø- og Fødevarestyrelsen har forskellige fremgangsmåder til henholdsvis kæledyr og pelsdyr.